Diari Oficial de la Generalitat Valenciana


Sumari del DOGV 5190, del 02-02-2006 (2006/804)

RESOLUCIÓ de 5 de gener de 2006, del conseller de Justícia, Interior i Administracions Públiques, per la qual s'acorda que el Protectorat de Fundacions de la Comunitat Valenciana exercisca directament les funcions del Patronat de la Fundació Laboral de les Empreses d'Ibi de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5190

Data del DOGV
:   02-02-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/804


Data del document
:   05-01-2006

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Descriptors 

:   * fundació

RESOLUCIÓ de 5 de gener de 2006, del conseller de Justícia, Interior i Administracions Públiques, per la qual s'acorda que el Protectorat de Fundacions de la Comunitat Valenciana exercisca directament les funcions del Patronat de la Fundació Laboral de les Empreses d'Ibi de la Comunitat Valenciana. [2006/F804]  
Vist l'expedient instruït d'ofici, pel qual es tramita assumir l'exercici directament de les funcions del Patronat de la Fundació Laboral de les Empreses d'Ibi de la Comunitat Valenciana pel Protectorat de Fundacions de la Comunitat Valenciana, es desprenen els següents  
Fets  
Primer. Que la Fundació Laboral de les Empreses d'Ibi de la Comunitat Valenciana, el dia 29 de setembre de 1981, va ser inscrita en el Registre de Fundacions Laborals, i aprovats els seus estatuts per la Direcció General de Cooperatives i Empreses Comunitàries del Ministeri de Treball, com de caràcter assistencial.  
Els fundadors de l'esmentada fundació van ser José Gómez Carbonell, en nom de Rico, SA, i les altres empreses creadores d'aquesta.  
La fundació té com a fi o objecte el foment de l'economia familiar, mitjançant la defensa del poder adquisitiu dels salaris que perceben els treballadors que desitgen servir-se'n, i posar a la seua disposició, a través d'un economat, els articles de consum necessaris, per tal de procurar-los una millor qualitat de vida i el manteniment dels seus nivells de renda, sense incórrer en competència deslleial amb el mateix sector d'activitat.   
El patronat, segons els estatuts, haurà d'estar compost per 11 membres, elegits tots ells entre les empreses integrades en la fundació i els seus treballadors. Els patrons exerciran el seu mandat pel temps màxim de cinc anys.  
Segon. Que mitjançant sengles resolucions, de dates 27 d'abril i 23 de desembre de 2005, del secretari autonòmic de Justícia de la Conselleria de Justícia i Administracions Públiques, es va inscriure al Registre de Fundacions de la Comunitat Valenciana el cessament de tots els patrons de la Fundació Laboral de les Empreses d'Ibi de la Comunitat Valenciana, per haver finalitzat la duració del període que els corresponia.  
En conseqüència, en l'actualitat la fundació no té òrgan de govern, direcció i representació que administre els seus béns i complisca amb el seu fi fundacional, que és la direcció de l'economat, que aquest moment es troba abandonat, amb tots els seus queviures i instal·lacions que es troben al seu domicili social, situat a Ibi, plaça de la Foia, número 3.  
Fonaments de dret  
Primer. L'article únic del Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, així com l'article 1 del Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques, determinen que a aquesta conselleria correspon exercir, entre altres, les competències en matèria de fundacions.  
Segon. L'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana l'exerceix la conselleria competent en matèria de fundacions, i correspon al conseller la titularitat del protectorat, sense perjudici de la possibilitat de la seua delegació o desconcentració.  
Tercer. Que l'article 18.1 de la Llei 8/1998, de 9 de desembre, de la Generalitat Valenciana, de Fundacions de la Comunitat Valenciana, estableix que:   
«... Quan falten tots els patrons, el Protectorat exercirà directament les funcions del Patronat, durant un termini màxim d'un any. Transcorregut dit termini, sense que es proveïsca l'òrgan de govern, la fundació s'extingirà.».  
Quart. L'article 15.3 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, textualment exposa:  
«3. Si falten tots els patrons de la fundació i no poguera proveir-se la seua substitució conforme als estatuts, el Protectorat estarà facultat per a exercir directament, com a Patronat, durant el termini d'un any.  
A aquests efectes, el Protectorat podrà exercir aquestes funcions per si mateix, o bé designar les persones que en nom seu duguen a terme els actes ordinaris d'administració de la fundació.  
En el termini indicat el Protectorat, d'ofici o a instància de qui tinga interés legítim, promourà la necessària modificació estatutària, que permeta el nomenament de patrons. Transcorregut l'esmentat termini sense que s'haja pogut nomenar l'òrgan de govern, la fundació s'extingirà.».  
Vistos la Constitució Espanyola, la Llei 8/1998, de 9 de desembre, la Llei 50/2002, de 26 de desembre, el Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, i l'altra normativa de pertinent aplicació, resolc:  
Primer. Que aquest Protectorat de Fundacions de la Comunitat Valenciana exercisca directament les funcions del Patronat de la Fundació Laboral de les Empreses d'Ibi de la Comunitat Valenciana, atribuït legalment durant el termini màxim d'un any.  
L'exercici de les funcions del Patronat de la Fundació Laboral de les Empreses d'Ibi de la Comunitat Valenciana, atribuït amb caràcter temporal i transitori a aquest Protectorat de Fundacions de la Generalitat Valenciana, s'efectuarà per personal principalment del Servei d'Entitats Jurídiques, de la Direcció General de Justícia, sense perjudici de la col·laboració d'altres funcionaris de la conselleria a l'àmbit de la seua especialitat, d'acord amb la distribució legal i reglamentària de competències.  
Segon. Notificar el text íntegre de la present resolució als possibles interessats, així com comunicar aquesta a totes les persones físiques i jurídiques, públiques i privades, que mantinguen relacions jurídiques amb la Fundació Laboral de les Empreses d'Ibi de la Comunitat Valenciana.  
Notifiqueu la present resolució, que és definitiva en via administrativa i en contra es podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa.   
Sense perjudici de poder interposar, si fa el cas, recurs de reposició potestatiu, en el termini d'un mes davant del conseller de Justícia, Interior i Administracions Públiques, o qualsevol altre recurs que estime procedent.   
València, 5 de gener de 2006.. El conseller de Justícia, Interior i Administracions Públiques: Miguel Ignacio Peralta Viñes.